Yksi kissa kateissa, yksi piilossa, yksi odotti ovella, koiralta menivät hermot.

Porvoossa syttyi sunnuntaina hiukan puolen päivän jälkeen uhkaava asuntopalo, jonka aiheuttajaksi epäillään rivitaloasunnossa yksin olleita lemmikkieläimiä.

– Siellä oli kolme kissaa ja koira ja kun katseli, minkä kokoisia ne olivat ja mietti palon syttymismekanismia, niin tietyllä varmuudella voidaan kuvitella, että se oli koira, sanoo päivystävä palomestari Antti Virtanen Itä-Uudenmaan pelastuslaitokselta.

Lieden levy oli käännetty kuutoselle eli täydelle teholle. Liedellä oli muovisella tarjottimella perunalastuja.

– Koira on pääepäilty, Virtanen sanoo.

Kissojen käytös ei antanut välitöntä aihetta epäillä niitä: yksi oli piilossa, yksi odotti palokuntaa ovella, yksi oli kateissa.

Koiralta oli mennyt hermot.

Virtasen mukaan oli lähellä, ettei palo olisi levinnyt koko vanhaan kaksikerroksiseen, neljän asunnon rivitaloon.

– Naapurin aktiivinen toiminta pelasti, Virtanen kehuu.

Naapuri oli kuullut palohälyttimen äänen ja kurkannut ikkunasta sisään. Hän oli nähnyt savun seassa liekkejä.

Kun pelastuslaitoksen yksiköt pääsivät sisälle, huoneisto oli täysin savun peitossa, myös yläkerta.

Savunmuodostus oli jopa hämmentävän suurta. Palopesäkettä oli vaikea löytää, koska perunalastut eivät enää liekehtineet.

Savusukellus alkoi yläkerrasta.

– Vasta kun he tulivat takaisin yläkerrasta, he huomasivat hellalle hiiltyneet sipsit ja sulaneen tarjottimen, Virtanen kertoo.

Pahin skenaario oli, että palo olisi edennyt hellasta tuulettimen putkistoihin ja suodattimiin.

– Usein hellan vieressä on myös tavaraa, joka voi syttyä, Virtanen muistuttaa – ja varoittaa.

Kolmesta kissasta yksi oli yhä kateissa, kun pelastuslaitos poistui paikalta.

– Yksi oli odottamassa meitä ulko-ovella, kun menimme sisään. Hänet autettiin ulos, Virtanen kertoo.

Toinen kissa oli piilossa yläkerrassa.

– Kuten niillä on tapana, Virtanen lisää.

Kissat olivat erittäin rauhallisia verrattuna koiraan, joka oli menettänyt malttinsa.

– Se oli vauhko ja tuli heti ovesta ulos. Omistaja tuli samaan aikaan ja otti sen haltuunsa, Virtanen kertoo.

Hän luonnehtii koiraa keskikokoiseksi.

Virtanen pitää todennäköisenä tapahtumankulkuna, että koira oli pomppimalla yrittänyt tavoitella hellan päällä tarjottimella olleita perunalastuja, jolloin sen tassu on osunut lieden säätönappulaan.

Erittäin epäuskottavaa on, että kissat olisivat lavastaneet koiran syylliseksi.

Huonoa onnea oli, että liesi meni heti kuutoselle, ja asunnossa ei ollut ihmisiä, vain neuvottomia eläimiä.